- Hindi News
- National
- शराब पर आक्रोश: अफसर से पूछा बच्चे बिगड़े तो सुधारोगे क्या, नेताओं पर भी बरसे
शराब पर आक्रोश: अफसर से पूछा- बच्चे बिगड़े तो सुधारोगे क्या, नेताओं पर भी बरसे
सोमनी में बन रहे शराब दुकान के विराेध में सांकरा-सोमनी की महिलाएं सोमवार को कलेक्टर पहुंचीं। वहां अफसरों पर जमकर भड़ास निकाली और क्षेत्र के नेताओं पर भी बरसीं।
गेट के सामने धरने पर बैठीं महिलाएं दुकान का निर्माण तत्काल बंद कराने की मांग कर रही थीं। तीन दिन पहले भी महिलाओं ने सोमनी में चक्काजाम किया था। इसके बाद प्रशासन ने निर्माण रोक दिया, तब से महिलाएं पूरे दिन निर्माण स्थल के सामने पहरा दे रही हैं। सोमवार को काम जब फिर शुरू हुआ तो गुस्साई महिलाएं कलेक्टोरेट पहुंचीं और जमकर भड़ास निकाली। महिलाएं जिला कार्यालय के सामने ही धरने पर बैठ गईं। उन्हें समझाइश देने डिप्टी कलेक्टर एमडी तिगाला बाहर आए। उन्हें महिलाओं ने खरी-खोटी सुनानी शुरू कर दी। महिलाओं ने कहा कि पहले भी तहसीलदार मैडम दुकान नहीं बनने की बात कहकर गई थीं, लेकिन निर्माण शुरू कर दिया गया है। सोमनी-सांकरा रोड में जिस जगह को दुकान के लिए चयनित किया गया है, वहां से रोज महिलाओं व बच्चों का आना-जाना लगा रहता है। कल हमारे बच्चे भी इस बुरी आदत का शिकार हो जाएंगे, बेटियों के साथ छेड़खानी होगी। तब क्या प्रशासन के अफसर स्थिति काे सुधारने के लिए आएंगे। वो तो अपनी ड्यूटी बजा रहे हैं, लेकिन इसका दुष्परिणाम तो हमें भुगतना पड़ेगा। आश्वासन के बाद वे वापस लौट गए।
राजनांदगांव. कलेक्टोरेट को घेरने पहुंचीं महिलाओं ने जमकर निकाली भड़ास।
आज चौकी, कल मोहारा में किया जाएगा चक्काजाम
शराब दुकान के खिलाफ मंगलवार को अंबागढ़ चौकी में छत्तीसगढ़ जनता कांग्रेस के कार्यकर्ता चक्काजाम करेंगे। वे शहर से दुकान बंद करने की मांग कर रहे हैं। इसके बाद बुधवार को मोहारा वार्डवासियों ने चक्काजाम का अल्टीमेटम दिया है। मोहारा पार्षद अवधेश प्रजापति ने बताया कि जिस जगह का चयन दुकान के लिए किया गया है। उससे वार्ड का माहौल खराब हो जाएगा।
पार्षदों ने आयुक्त को घेरा बिना पूछे न दें एनओसी
नगर निगम में कांग्रेस पार्षदों ने भी आयुक्त अश्वनी देवांगन का घेराव किया। नेता प्रतिपक्ष हफीज खान के नेतृत्व में पहुंचे पार्षदों ने आयुक्त देवांगन से कहा कि वे किसी भी दुकान के लिए बगैर सहमति अनुमति न दें। शहरी क्षेत्र में तीन शराब दुकानों का निर्माण होना है। इसके लिए उनकी सहमति भी जरुरी है। पार्षदों ने स्थल चयन में मनमानी नहीं करने की बात कही है।
महिलाओं ने नेताओं के खिलाफ भी की नारेबाजी
महिलाओं ने जनपद उपाध्यक्ष अंगेश्वर देशमुख, सांकरा सरपंच हरिश साहू व सोमनी सरपंच संतोष यादव के खिलाफ भी जमकर नारेबाजी की। उन्होंने कहा कि चुनाव के हर हमदर्द बनकर वे वोट मांगने आते हैं, लेकिन आज जब गांव में शराब दुकान खुल रही है, तो वे विरोध करना छोड़ अपना मुंह छिपा रहे है। बार-बार मदद मांगने के बाद भी कोई जनप्रतिनधि उनका साथ देने सामने नहीं आ रहा है।
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva